2.

Kaikkien mainittuja reittejä liikennöivien säännöllisen lentoliikenteen harjoittajien on 1. heinäkuuta 2005 alkaen täytettävä seuraavat, erityisesti kyseisten alueiden saariasemaan ja syrjäisyyteen perustuvat julkisen palvelun velvoitteisiin liittyvät vaatimukset: 2.1 Liikennöintisuunnitelma Manner-Ranskan lentoasemien ja Ranskan merentakaisten departementtien väliset reitit: Lentoliikennettä on harjoitettava ympärivuotisesti. Kullakin reitillä on lennettävä vähintään yksi lento viikossa jollekin Manner-Ranskan lentoasemalle. Lisäksi liikennekauden neljän harvimmin liikennöidyn viikon aikana tarjottavan keskimääräisen viikoittaisen kapasiteetin on oltava vähintään 25 prosenttia keskimääräisestä viikoittaisesta kapasiteetista saman liikennekauden neljän tiheimmin liikennöidyn viikon aikana. Kapasiteetti on suhteutettava kysyntään erityisesti koulujen loma-aikoina ja juhlapäivinä. Jos reittejä liikennöivien liikenteenharjoittajien yhteenlaskettu kapasiteetti ei enää näytä olevan suhteessa kysyntään erityisesti ruuhkakausina, Ranskan viranomaiset voivat muuttaa tai täsmentää tässä ilmoituksessa asetettuja julkisen palvelun velvoitteeseen liittyviä vaatimuksia kolmen kuukauden kuluessa siitä, kun ne ovat antaneet asiaa koskevan ilmoituksen, ja kuultuaan asianomaisia liikenteenharjoittajia asetuksen (ETY) N:o 2408/92 4 artiklan mukaisesti. Jos kapasiteetin tarjonta vähenee äkillisesti ja merkittävästi jonkin liikenteenharjoittajan keskeytettyä liikennöimisen ilman kohdassa 2.4 mainittua ennakkoilmoitusta, ja tämä heikentää olennaisesti palvelujen jatkuvuutta, muiden liikenteenharjoittajien on viipymättä toteutettava tarvittavat toimenpiteet oman tarjontansa suhteuttamiseksi uuteen tilanteeseen. Kutakin liikennekautta koskeva yksityiskohtainen liikennöintisuunnitelma (erityisesti tiedot aikatauluista, lentokonetyypeistä, kapasiteetista ja viikoittaisesta tarjonnasta) on toimitettava siviili-ilmailusta vastaavan ministeriön hyväksyttäväksi viimeistään kuukausi ennen liikennöinnin aloittamista ja/tai kunkin liikennekauden alkamista. Tiedot toimitetaan seuraavaan osoitteeseen: Direction générale de l'Aviation civile Direction de la Régulation économique 50, rue Henry Farman F-75720 Paris Cedex 15 Pariisin (Orly) lentoaseman ja kunkin neljän Ranskan merentakaisen departementin välillä liikennöivien liikenteenharjoittajien yhteenlasketun kapasiteetin on oltava kahden peräkkäisen liikennekauden aikana vähintään seuraava: — 1 100 000 paikkaa Guadeloupen reitillä — 183 000 paikkaa Guyanan reitillä — 1 000 000 paikkaa Martiniquen reitillä — 660 000 paikkaa Réunionin reitillä. Lisäksi ilmoitetaan, että Pariisin (Orly) lentoasemalla on varattu lähtö- ja saapumisaikoja Pariisin (Orly) ja mainittujen neljän merentakaisen departementin välistä lentoliikennettä varten lähtö- ja saapumisaikojen jakamista yhteisön lentoasemilla koskevista yhteisistä säännöistä 18. tammikuuta 1993 annetun neuvoston asetuksen (ETY) N:o 95/93, sellaisena kuin se on muutettuna, 9 artiklan mukaisesti. Reiteistä kiinnostuneet lentoliikenteen harjoittajat voivat saada lisätietoja lähtö- ja saapumisajoista Pariisin lentoasemien koordinaattorilta. 2.2 Lippujen hinnat Matkustajahinnat on julkaistava. Alle 2-vuotiaille, 2—11-vuotiaille ja 12—17-vuotiaille matkustajille on myönnettävä rajoituksetta ikäryhmän mukaisesti 90, 33 ja 20 prosentin alennus siitä aikuisten matkustajahinnasta, jota sovelletaan samalla lennolla samoin ehdoin, riippumatta siitä, matkustavatko he yksin vai aikuisen kanssa. Liikenteenharjoittajien on annettava etusija ensimmäisellä lähtevällä lennolla sellaisille henkilöille, joiden on matkustettava kiireellisesti vanhemman tai lapsen kuoleman johdosta. Kun kyseiset henkilöt esittävät kuolintodistuksen kopion, heille on tarjottava edullisinta hintaa kyseisellä lennolla eikä heidän lentolippuunsa saa soveltaa kyseiseen hintaan sovellettavia ehtoja. Lentoliikenteen harjoittajille ilmoitetaan, että Ranskan viranomaiset aikovat myöntää tukia tietyille matkustajaryhmille sosiaalisin perustein. 2.3 Potilaskuljetukset ja luonnonmullistukset Kuljetettaville potilaille on kaikissa tapauksissa annettava etusija ensimmäisellä lähtevällä lennolla muihin matkustajiin nähden. Potilaskuljetuksiin sovellettavat yleiset ehdot esitetään liitteessä. Lisäksi lentoliikenteen harjoittajien on luonnonmullistusten yhteydessä pyrittävä aloittamaan liikennöinti uudelleen mahdollisimman nopeasti ja mukauttamaan se kysyntään. 2.4 Lentojen peruuttaminen Lentojen peruuttamisesta on ilmoitettava etukäteen siviili-ilmailuviranomaiselle (Direction générale de l'aviation civile). Suoraan lentoliikenteen harjoittajasta johtuvista syistä peruutettujen lentojen määrä ei saa ylittää IATA:n määrittelemän liikennekauden aikana kymmentä prosenttia hyväksytyn suunnitelman mukaisista lennoista, jollei kyse ole ylivoimaisesta esteestä. Lentoliikenteen harjoittaja saa keskeyttää lentoliikenteen ainoastaan, jos se on ilmoittanut tästä vähintään kuusi kuukautta etukäteen. 2.5 Seuranta ja valvonta Lentoliikenteen harjoittajien on toimitettava siviili-ilmailuviranomaiselle (Direction général de l'aviation civile) kuukausittain kunkin liikennöidyn reitin osalta tiedot toteutetusta liikennöintiohjelmasta ja yksityiskohtaiset viikkotilastot, joista käyvät ilmi tarjottujen paikkojen määrä, liikennöityjen lentojen määrät, lapsimatkustajien määrä ja yksin matkustaneiden lapsimatkustajien määrä (jaoteltuina seuraaviin ikäluokkiin: alle 2-vuotiaat, 12—11-vuotiaat ja 12—17-vuotiaat). Lisäksi lentoliikenteen harjoittajien on laadittava vuosikolmanneksittain tilastot, joista käyvät ilmi tarjonta ja liikennöinti hintaluokittain, sekä selvitys, josta käyvät ilmi lentomatkustajien määrä, erikoishintojen soveltaminen sekä liikenteenharjoittajan noudattamat periaatteet lippujen myymisessä sairaille, vammaisille, loukkaantuneille, heidän saattajilleen ja lähiomaisen kuolemantapauksen vuoksi matkustaville henkilöille. Asetuksen (ETY) N:o 2408/92 4 artiklan 1 kohdan j alakohdan mukaisesti lentoliikenteen harjoittajat voivat ”myydä lentopaikkoja” vain sillä edellytyksellä, että kyseinen lentoliikenne täyttää kaikki julkisen palvelun velvoitetta koskevat vaatimukset (”lentopaikkojen myynnillä” tarkoitetaan sitä, että lentoliikenteen harjoittaja tai sen valtuutettu edustaja taikka rahtaaja myy suoraan yleisölle lentopaikkoja ilman mitään siihen liittyviä palveluja, kuten majoitusta). Seuraavat lennot eivät kuulu tässä ilmoituksessa tarkoitettuun julkisen palvelun velvoitteiden piiriin: — tilauslennot, joiden kaikki paikat myydään kiinteään hintaan — ainoastaan rahtikuljetukseen tarkoitetut lennot — alle 20-paikkaisilla koneilla liikennöidyt lennot. Yhteisön lentoliikenteen harjoittajille annetaan tiedoksi, että liikenteen harjoittaminen tässä ilmoituksessa mainituilla reiteillä julkisen palvelun velvoitteeseen liittyviä vaatimuksia noudattamatta voi johtaa voimassa olevan lainsäädännön mukaisiin seuraamuksiin.